Natalia Azhikmaa-Ruxeva

Natalia Doidalovna Azhikmaa-Ruxeva (), jaiotzez Azhikmaa Saltxak (; Seserlig, Tuvako Herri Errepublika, 1926ko azaroaren 20a – Mosku, 2015eko urtarrilaren 7a), sobietar-errusiar ballet dantzari tuvatarra izan zen.

 Bizitza 
Natalia Azhikmaa-Ruxeva 1926an jaio zen Saltxak familia tuvatarrean, Seserlig herrian, eta jaiotzez Azhikmaa izena eman zioten. 1944an sobietar pasaportea eman ziotenean, Natalia izena jarri zioten, Azhikmaa pertsona-izena abizen moduan erregistratu zuten, eta patronimikoa Doidal amaren izenetik eratorri zen.

1942tik Kyzylen bizi izan zen izebarekin. Lehenik zirku eskola batean ikasi zuen. 1943an Kyzylgo ballet eskola sortu berrian matrikulatu zen, eta han Anatoli Xatin Moskuko koreografoaren zuzendaritzapean ikasi zuen. 1943an Xatinek Tuvako lehenengo emakumezkoen ballet saioa zuzendu zuen, Aleksei Aksionoven musika erabiliz, eta Natalia Azhikmaa han aritu zen bakarlari gisa. Galina Bady-Sagaanekin batera, Natalia Azhikmaa Tuvako historiako lehenengo ballet dantzaritzat hartzen da.

Kyzylgo Antzokiko balet taldea 1949an desagertu ondoren, Natalia Azhikmaak Ulan Batorko eta Moskuko antzokietan lan egin zuen. 1946an Nikolai Ruxevekin ezkondu zen eta 1952an Naidan (Nadia) alaba izan zuen, artista bihurtu zena. 

Natalia Azhikmaa-Ruxeva Moskun bizi izan zen, baina Tuvan ere oso errespetatua zen. 2006an, bere 80. urtebetetzea zela eta, Urteko Siberiarra titulu sinbolikorako izendatu zuten, Siberia osoko 34 hautagaien artean. 

2015eko urtarrilaren 7an hil zen Moskun, eta Pokrovskoie hilerrian dago hobiratuta, alabaren eta senarraren ondoan. 

 Sariak 

 2001: Tuvako Meritu Oneko Langilea
 2004: Tuvako Lan Ausartaren Domina

 Erreferentziak 

 Kanpo estekak 

Kategoria:Tuvatarrak
Kategoria:Errusiako dantzariak
Kategoria:Emakume dantzariak
Kategoria:Ballet dantzariak
Kategoria:Moskun hildakoak